SL Uradni list Evropske unije C 322/39

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 322/11

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„GENISSE FLEUR D’AUBRAC“

ES št.: FR-PGI-005-0257-15.10.2002

ZGO ( X ) ZOP ( )

1. Ime:

„Génisse Fleur d’Aubrac“

2. Država članica ali tretja država:

Francija

3. Opis kmetijskega proizvoda ali živila:

3.1 Vrsta proizvoda:

Skupina 1.1. Sveže meso (in drobovina)

3.2 Opis proizvoda, za katerega se uporablja ime iz točke 1:

Génisse Fleur d’Aubrac je samica, ki še ni telila, potomka krave pasme Aubrac in bika pasme Charolaise, ki se zakolje pri starosti med 24 in 42 mesecev.

Glavne lastnosti trupa so:

— najmanjša teža: 280 kg,

— mesnatost: E, U ali R na lestvici EUROP,

— stopnja zamaščenosti: razreda 2 in 3 na lestvici EUROP,

— pH ≤ 6, v 24 urah po zakolu, v dolgi hrbtni mišici na ravni trinajstega ledvenega vretenca,

— najkrajši čas zorenja: sedem dni po zakolu,

— brez vidnih pomanjkljivosti: napake pri odstranjevanju podkožne maščobe, sledi zajedavcev, hematom.

Za meso telice Génisse Fleur d’Aubrac je značilna izrazita rdeča barva. Je sorazmerno pusto in rahlo marmorirano.

Meso se prodaja kot celotni trup ali polovica trupa (sveže), v srednje velikih kosih (sveže), kot meso brez kosti/pripravljeno za razrez (sveže ali zamrznjeno), meso brez kosti/razkosano (zamrznjeno) in v prodajnih enotah za potrošnike (sveže ali zamrznjeno).

3.3 Surovine:

Se ne uporablja.

3.4 Krma (samo za proizvode živalskega izvora):

Od skotitve do odstavitve

Teleta se dojijo pri kravi v hlevu in na pašniku. Ko se začnejo pasti, poljubno mulijo travo. Odstavitev je naravna in se je ne sme opraviti manj kot šest mesecev po skotitvi. Hranjenje z umetnim mlekom je prepovedano. Če to zahtevajo podnebne razmere, lahko živinorejec nekaj mesecev pred odstavitvijo razdeljuje dodatno koncentrirano krmo.

Od odstavitve do končne faze

Bistveni del hrane mora izhajati iz virov travnate krme na gospodarstvu, razen v posebnih podnebnih razmerah (suša itd.). Travnata krma je sestavljena iz:

— divjih, letnih in/ali trajnih rastlinskih vrst,

— začasnega travinja na osnovi trav, stročnic ali obojega,

— stalnega in naravnega travinja.

Krmo je mogoče porabiti svežo (trava), suho (seno) in/ali konzervirano na podlagi vlage (silaža). Oskrba z dodatno krmo dopolnjuje obrok, katerega osnova je še vedno travnata krma z gospodarstva.

Dodatna koncentrirana krma, ki jo dobavi proizvajalec krme ali se proizvede na gospodarstvu, je sestavljena izključno iz: žit/odpadkov ali stranskih proizvodov žit/semen oljnic/proizvodov in stranskih proizvodov semen oljnic (oljčne tropine)/proizvodov in stranskih proizvodov semen stročnic/pulpe iz gomoljev, korenin ali plodov/melase/posušene lucerne/mlečnih proizvodov/rastlinskih olj in maščob/mineralov (karbonati, fosfati, sol, magnezij)/kvasa in stranskih proizvodov iz kvasa. Uporabljajo se samo dodatki, ki so v skladu s predpisi.

Koruza je od starosti 18 mesecev prepovedana v kakršni koli obliki.

Končna faza

Reja se konča s končno fazo, ko je žival vsaj štiri mesece v hlevu ali na pašniku. Telice imajo na voljo dodatno krmo, ki dopolnjuje obrok, katerega osnova je še vedno travnata krma z gospodarstva. Ta dodatna koncentrirana krma, ki jo dobavi proizvajalec krme ali se proizvede na gospodarstvu, je sestavljena izključno iz snovi z navedenega pozitivnega seznama za fazo od odstavitve do končne faze in ne sme preseči 400 kg na žival. Koruza je od starosti 18 mesecev prepovedana v kakršni koli obliki.

3.5 Posebni proizvodni postopki, ki jih je treba izvajati na opredeljenem geografskem območju:

Telice Génisses Fleur d’Aubrac se skotijo, vzrejajo in pitajo na območju ZGO „Génisse Fleur d’Aubrac“. Sedež za živinorejo ter vsa poslopja in pašniki, vključno s tistimi na ozemlju za sezonsko selitev živali (ki se uporabljajo za rejo telic Génisses Fleur d’Aubrac), morajo biti na območju ZGO.

Telice Génisses Fleur d’Aubrac se od skotitve do zakola vzrejajo pri samo enem živinorejcu oziroma se jih lahko prestavi samo enkrat. Žival mora biti pri zadnjem živinorejcu vsaj štiri mesece.

Telice Génisses Fleur d’Aubrac se zakolje na območju ZGO. Prevoz telic (brez morebitnih postankov) ne sme biti daljši od štirih ur. Ta obveznost je upravičena zaradi želje po upoštevanju dobrega počutja telic med prevozom, da jim ni treba prenašati dolgih poti, ki povzročajo stres. Stres dejansko vpliva na strukturo trupov in kakovost mesa. Strokovnjaki ga morajo torej čim bolj omejiti, da ne izničijo vseh prizadevanj živinorejcev med vzrejo.

3.6 Posebna pravila za rezanje, ribanje, pakiranje itd.:

Se ne uporablja.

3.7 Posebna pravila za označevanje:

Garancijska potrdila o poreklu in etikete morajo vključevati naslednje navedbe:

— kategorija: telice,

— prodajno ime proizvoda: „Génisse Fleur d’Aubrac“,

— podatke o nadzornem organu,

— logotip ZGO,

— „telica je potomka krave pasme Aubrac in bika pasme Charolaise“,

— „vzreja je potekala delno na pašniku in delno v hlevu“,

— „telica je bila skotena in vzrejena v pokrajini Aubrac“,

— nacionalno identifikacijsko številko živali.

4. Jedrnata opredelitev geografskega območja:

Območje ZGO „Génisse Fleur d’Aubrac“ zajema 313 občin v štirih departmajih, to so Aveyron, Cantal, Haute-Loire in Lozère.

Departma Aveyron

Kantoni Bozouls, Campagnac, Entraygues-sur-Truyère, Espalion, Estaing, Laguiole, Laissac, Mur-de-Barrez, Pont-de-Salars, Rodez-Nord, Saint-Amans-des-Côts, Saint-Chely-d’Aubrac, Saint-Geniez-d’Olt, Sainte-Geneviève-sur-Argence, Salles-Curan, Sévérac-le-Château: vse občine.

Kanton Conques: občine Conques, Saint-Félix-de-Lunel in Sénergues.

Kanton Marcillac-Vallon: občini Muret-le-Château in Salles-la-Source.

Kanton Rodez-Est: občini Rodez-Est in Sainte-Radegonde.

Kanton Rodez-Ouest: občina Rodez-Ouest.

Kanton Vézins-de-Lévezou: občine Saint-Laurent-de-Lévézou, Ségur in Vézins-de-Lévézou.

Departma Cantal

Kantoni Chaudes-Aigues, Pierrefort, Ruynes-en-Margeride, Saint-Flour-Nord, Saint-Flour-Sud: vse občine.

Kanton Massiac: občine Bonnac, La Chapelle-Laurent, Ferrières-Saint-Mary, Saint-Mary-le-Plain, Saint-Poncy in Valjouze.

Kanton Murat: občina Neussargues-Moissac.

Departma Haute-Loire

Kanton Pinols: občine Auvers, La Besseyre-Saint-Mary, Desges in Pinols.

Kanton Saugues: občine Chanaleilles, Croisances, Esplantas, Grèzes, Saint-Christophe-d’Allier, Saint-Vénérand, Saugues, Thoras, Vazeilles-Près-Saugues in Venteuges.

Departma Lozère

Kantoni Aumont-Aubrac, Le Bleymard, Chanac, Châteauneuf-de-Randon, Fournels, Grandrieu, Langogne, Le Malzieu-Ville, Marvejols, Mende-Nord, Mende-Sud, Nasbinals, Saint-Alban-sur-Limagnole, Saint-Amans, Saint-Chély-d’Apcher in Saint-Germain-du-Teil: vse občine.

Kanton La Canourgue: občine Banassac, Canilhac, La Canourgue, Saint-Saturnin in La Tieule.

Kanton Florac: občina Bondons.

Kanton Massegros: občina Recoux.

Kanton Pont-de-Montvert: občine Fraissinet-de-Lozère, Le Pont-de-Montvert in Saint-Maurice-de-Ventalon.

Kanton Villefort: občini Altier in La Bastide-Puylaurent.

5. Povezava z geografskim območjem:

5.1 Posebnost geografskega območja:

Pokrajina Aubrac združuje nekaj majhnih naravnih regij v južnem pogorju Centralnega masiva. Gre za značilno fizično okolje, ki ga sestavljajo zlasti masivi iz primarnih in vulkanskih kamnin. V povprečju leži na nadmorski višini nad 600 metrov, pri čemer so zanj značilne dolge in ostre zime ter precej obilne letne padavine. Tam so zlasti pašniške površine: naravni pašniki (ki se lokalno imenujejo „devèzes“), grmičaste površine in poti, gozdni pašniki, planine ali poletni pašniki na tleh iz bazalta, granita ali skrilavca.

Ljudje, ki živijo na vseh teh ozemljih, so zaradi nadmorske višine in reliefa razvili „pašniško gospodarstvo“, katerega osnova je planinska trava.

5.2 Posebnost proizvoda:

Telica Génisse Fleur d’Aubrac kot potomka krave pasme Aubrac in bika pasme Charolaise je izviren in edinstven proizvod, ki povezuje najboljše lastnosti odporne stare pasme in dobro znane mesne pasme. Gre za proizvodnjo, ki jo živinorejci iz pokrajine Aubrac zelo dobro obvladajo, saj jo izvajajo že dolgo časa. Pri tem križanju se pokaže uspešnost živinoreje in pitanja telic s hitrejšo rastjo in odlično mesnatostjo.

Za način vzreje telic Génisses Fleur d’Aubrac je značilno menjavanje bivanja na pašnikih in v hlevu, kar je povezano s posebnimi podnebnimi razmerami v pokrajini Aubrac, ki jih zaznamujeta dve glavni fazi dejavnosti v zvezi z vzrejo:

— poletno obdobje (od aprila/maja do novembra/decembra), ko se živali prosto pasejo,

— zimsko obdobje (od novembra/decembra do aprila/maja), ko so živali v hlevu in se krmijo z zalogami travnate krme.

Meso telic Génisse Fleur d’Aubrac je izrazito rdeče barve, sorazmerno pusto in rahlo marmorirano.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

ZGO „Génisse Fleur d’Aubrac“ temelji na strokovnem znanju in slovesu tega proizvoda.

Strokovno znanje, ki so ga razvili rejci telic Génisses Fleur d’Aubrac, se prenaša z vzpostavitvijo posebnega sistema živinoreje v pokrajini Aubrac, za katerega je značilna uporaba naravnih površin, primernih za pašo, ekstenzivna reja čred krav dojilj, izbira odporne stare pasme Aubrac za osnovo sistema in prizadevanje za proizvode Génisses Fleur d’Aubrac z ustrezno dodano vrednostjo.

Osnova sistema živinoreje v pokrajini Aubrac je uporaba trave. Glede na geografsko umestitev gospodarstev je za potek reje značilnih nekaj posebnosti:

— na veliki nadmorski višini (približno 1 000 metrov) pretežno vulkanska tla ter obilne in redne padavine zagotavljajo stalno rast trave v celotnem pašnem obdobju. Površine na gospodarstvu so večinoma sestavljene iz stalnega travinja, kjer se pasejo živali. Gre tudi za pomembno območje za poletno pašo,

— na srednji nadmorski višini (med 800 in 1 200 metri) je tako imenovano „granitno“ območje, ki je najbolj razširjeno (skoraj polovica pokrajine Aubrac) in kjer so tla nastala na granitnem pesku in so občutljiva na poletno sušo. Vendar več poti in pašnikov živalim omogoča pašo tudi poleti,

— na nizki nadmorski višini (manj kot 800 metrov) so tla na obrobju granitnega območja suha, zaradi česar je pomanjkanje trave poleti precejšnje, zato je treba poletno pašo čred takrat prestaviti na višje predele.

Pri telicah Génisses Fleur d’Aubrac se v proizvodnem ciklusu obvezno izmenjujeta bivanje v hlevu in paša. Bistveni del hrane pridobijo iz travnate krme na gospodarstvu.

Zaradi ekstenzivnega poteka krmljenja, ki daje prednost paši, shranjene zaloge niso zelo velike, vendar zagotavljajo naravno bogastvo uporabljenih trav. Brez drugih dodatkov razen snovi za apnjenje tal (nizka vrednost pH v tleh, ki so posebej kisla), vendar ob odlični uporabi organskih gnojil (gnoj in gnojnica), živinorejci dosegajo 1 glavo velike živine/hektar na bazaltnih območjih (ki so najbogatejša) ter med 0,6 in 0,8 glave velike živine na granitnih, skrilavih ali rdečih peščenih območjih (količinske naravne možnosti so nekoliko manjše, vendar je bogastvo pašnikov spomladi kakovostno enakovredno).

Krave pasme Aubrac so najbolj sposobne, da zaradi svoje odpornosti pomanjkljivosti okolja spremenijo v prednosti, tj. sposobne so uporabiti svoje telesne zaloge v težkih obdobjih (med celotno zimo) in jih obnoviti v ugodnem obdobju (spomladanska in poletna paša). Redno skotijo eno tele na leto brez nevarnosti za otelitev. Njihovi potomci, ki izhajajo iz križanja z biki Charolais, v pokrajini Aubrac že skoraj pol stoletja omogočajo ponovno doseganje celovitega gospodarskega uspeha pri proizvodnji govejega mesa. Prizadevanje za večjo dodano vrednost pri najboljših živalih (ki pogosto izhajajo iz dolgotrajnega izbiranja) živinorejce vse bolj vodi k vzreji telic Génisses Fleur d’Aubrac, ki izkazujejo najboljšo mesnatost, pri čemer ohranjajo odličnost kosti in okus mesa pasme Aubrac.

Pričevanja že od nekdaj dokazujejo velik pomen sistema živinoreje v pokrajini Aubrac, kjer ima poletna paša ključno vlogo. Gorska območja, kjer so se najprej proizvajali zlasti siri, so se v 20. stoletju postopno preusmerila k ekstenzivni proizvodnji mesa, pri čemer se je od šestdesetih let 20. stoletja hitro razširilo križanje lokalne pasme Aubrac s pasmo Charolais, kar je počasi privedlo do pojava pasme telic Génisse Fleur d’Aubrac.

Pasma Génisse Fleur d’Aubrac je bila v tisku prvič omenjena leta 1991 v zvezi s praznikom, ki ji je posvečen. Prve živali pod imenom Génisse Fleur d’Aubrac so se tržile v oktobru 1991. Od takrat se v specializiranem in splošnem tisku pogosto pojavljajo številne omembe telic Génisse Fleur d’Aubrac. V knjigi Guide des Produits du Terroir (založba Editions du Seuil) je bil združenju proizvajalcev v Aubracu in živinorejcem leta 1997 podeljen znak pokrajinske odličnosti za telice Fleur d'Aubrac. Več kot 200 strokovnih in lokalno izbranih oseb se je 27. maja 2002 zbralo na srečanju, ki je zaznamovalo prodajo desettisoče telice Fleur d’Aubrac, o čemer je poročal krajevni tisk. Strokovnjaki so sodelovali na različnih razstavah, na primer na mednarodni kmetijski razstavi v Parizu marca 2004, razstavi mesarskih in kulinaričnih proizvodov v Marseillu novembra 2005 in na razstavi kakovostnih proizvodov in verig v Marvejolsu aprila 2006. O pasmi Génisse Fleur d’Aubrac so potrošniki obveščeni tudi s plakati (nameščenimi v mesnicah), oglasnimi brošurami in seznami prodajnih mest (ki se razdeljujejo na sejmih, razstavah, dnevnih dogodkih itd.). Pasmi Génisse Fleur d’Aubrac se že več let čast izkazuje tudi na tekmovanjih in drugih letnih prireditvah, kot sta praznik sezonske selitve živali (Fête de la Transhumance) in velikonočni festival debelega vola (Festival du bœuf gras de Pâques) v Laguiolu (Aveyron).

Sklic na objavo specifikacije:

https://www.inao.gouv.fr/fichier/CDCAnnexesGenisseFleurdAubrac.doc